钦定古今图书集成/明伦汇编/官常典/第521卷 > 孛秃
## 钦定古今图书集成/明伦汇编/官常典/第521卷 > 孛秃

按《元史》本传：孛秃，亦乞列思氏，善骑射。太祖尝潜遣
术儿彻丹出使，至也儿古纳河，孛秃知其为帝所遣，
值日暮，因留止宿，杀羊以享之。术儿彻丹马疲乏，复
假以良马。及还，孛秃待之有加，术儿彻丹具以白帝，
帝大喜，许妻以皇妹帖木伦孛秃宗族。乃遣也不坚
歹等诣太祖，因致言曰：“臣闻威德所加，若云开见日”，
春风解冻，喜不自胜。帝问孛秃：“孳畜几何也？”不坚歹
对曰：“有马三十匹，请以马之半为聘礼。”帝怒曰：“婚姻
而论财，殆若商贾矣。昔人有言，同心实难。朕方欲取
天下，汝亦乞烈思之民，从孛秃，效忠于我可也，何以
财为！”竟以皇妹妻之。既而札赤剌歹、札术哈脱也等
以兵三万入寇，孛秃闻之，遣波栾歹、磨里、秃秃来告，
乃与哈剌里、札剌兀、塔儿、哈泥等讨脱也等，掠其辎
重，降其民。乃蛮叛，帝召孛秃以兵至，大战败之。皇妹
薨，复妻以皇女火臣别吉，而命哈儿八台之子也可
忽林图带弓矢为之侍。哈儿八台曰：“吾儿岂能为人
臣仆，宁死不为也。”帝令孛秃与之敌。哈儿八台令月
列等拒战于碗图河，孛秃直前，擒月列刺，杀也可、忽
林。图。哈儿八台走渡拙赤河，又擒之，尽杀其众。从太
师、国王木华黎略地辽东西，以功封冠、懿二州。从征
西夏，病薨。赠推忠宣力佐命功臣、太师、开府仪同三
司、驸马都尉、上柱国，进封昌王，谥“忠武。”子锁儿哈袭。